Moord: Internasionale lasbrief vir tuinwerker uitgereik | Netwerk24
Deur Cara-Lee Dorfling 20 Januarie 2020 05:38
Die vermoorde André Saaiman en sy vrou, Lidia. Foto: Argief
Ezequiel Carlos Cossa (26) is glo onlangs verbind met die moordtoneel in Scottstraat, Somerstrand, waar André Saaiman (65) en sy vrou, Lidia (69), vermoor is.
Adv. Marius Stander, staatsaanklaer, wou nie presies sê hoe hy met die moordtoneel verbind word nie, maar het wel gesê: "Vir ons om 'n internasionale lasbrief te bekom beteken ons saak is reg."
Leandra Pickard, die vermoorde egpaar se dogter, het op Facebook geskryf: "So so so dankbaar!!! Uiteindelik gebeur iets, ek weet hy gaan gevang word."
Cossa het blykbaar nog tot die moord op die egpaar in 'n woonwa op hul erf gewoon, maar sedertdien nie weer teruggekeer nie. Sy pa het ook glo voorheen vir die Saaimans gewerk.
Die egpaar se lyke is op 6 November 2017, sowat 'n meter uit mekaar, op die vloer van hul studeerkamer aangetref.
Volgens die polisie se inligting was albei se hande met kabelbinders vasgebind. 'n Bebloede byl, wat vermoedelik aan André behoort het, het naby hulle gelê.
Hy is glo met die byl teen die kop geslaan, terwyl sy vrou vermoedelik met kabelbinders verwurg is.
Volgens die lykskouing was hulle reeds 'n dag lank dood voordat hul lyke ontdek is.
'n Nutsman het alarm gemaak toe hy die betrokke Maandagoggend geen antwoord by die egpaar se voordeur gekry het nie. Die polisie het die huis in 'n warboel aangetref en die egpaar se lyke agter 'n geslote studeerkamerdeur gevind.
Die deur van Cossa se woonwa het oopgestaan, en die ligte en televisie was aan.
Die polisie het toe gesê dat selfone, geld en 'n .38-rewolwer gesteel is.
Volgens Stander het dit in November 2019 duidelik geword dat Cossa die hoofverdagte in die saak is. Daar is toe met die proses begin om 'n internasionale lasbrief te bekom.
Dit is onbekend of Cossa in Suid-Afrika of in sy geboorteland is.
Stander sê die lasbrief is wêreldwyd uitgestuur met Interpol wat in die soektog help. Dit beteken dat Cossa deur enige polisieowerheid wat hom vind, aangekeer kan word, sê Stander.
Die vermoorde Saaiman-egpaar se huis in Scottstraat, Somerstrand. Foto: Argief
Indien hy wel in die buiteland vasgetrek word, sal 'n aansoek gebring word om hom aan Suid-Afrika uit te lewer, waarna hy waarskynlik in Port Elizabeth in die hof sal verskyn.
Kol. Priscilla Naidu, polisiewoordvoerder in Port Elizabeth, het intussen gesê 'n nuwe ondersoekbeampte het die saak oorgeneem. Die beampte sal binnekort na Pretoria reis om met Interpol-beamptes te vergader.
Naidu sê hoewel die soektog nou internasionaal uitgebrei het, bestaan die moontlikheid dat Cossa weer terug in Suid-Afrika is.
Enigiemand met inligting oor waar Cossa hom bevind, word gevra om speur-ao. Johan Raubenheimer by 074 430 6048 te bel.